   لاهور (ويب ڊيسڪ) پاڪستان ميوزڪ انڊسٽري جي نوجوان ڳائڻي آئمه بيگ چيو آهي ته مون کي آريانا گرانڊي بڻجڻ جو شوق ناهي. ڳائڻي آئمه بيگ جي اسٽائل کي ڏسي سوشل ميڊيا واهپيدارن طرفان مٿس تمام گھڻي تنقيد ڪئي پئي وڃي ته هوءَ ڳائڻي آريانا گرانڊي جي نقل ڪندي آهي. آئمه بيگ کي گھڻي ڀاڱي هاءِ پوني ٽيل اسٽائل ۾ ڏٺو ويو آهي، جيڪو آريانا گھرانڊي ٺاهندي آهي. سوشل ميڊيا واهپيدارن آئمه بيگ تي الزام لڳايو آهي ته هوءَ آريانا گرانڊي تي نقل ڪندي آهي ۽ ان جهڙي ٿيڻ چاهيندي آهي. تازو ئي انسٽاگرام تي لائيو سيشن ۾ آئمه بيگ ان ڳالهه جي وضاحت ڪندي چيو ته مون کي آريانا گھرانڊي ٿيڻ جو بلڪل به شوق ناهي. هن چيو ته ڪو به آريانا گرانڊي جهڙي پوني ٺاهڻ سان ان جهڙو نٿو ٿي سگهي ۽ مان به ان جهڙا وار ٺاهي ان جهڙي نٿي ٿي سگهان. سندس وڌيڪ چوڻ هو ته آريانا گرانڊي وانگر هانيا عامر، مومنا مستحسن ۽ سيلينا گومز جي وارن جو اسٽائل ۽ ميڪ اپ پسند ايندو آهي ته ان جو اهو مطلب ناهي ته مان انهن جهڙي ٿيڻ چاهيان ٿي.